**משפחת שווץ** היא סדרת הנפשה קומית ישראלית.

הסדרה נוצרה על-ידי ערוץ היוטיוב הישראלי "דין ודברים". את הערוץ מפעילים דין נעים ואסף נבון והוא עוסק בעיקר ביצירת הנפשות (אנימציות) ומערכונים. בין הסדרות האחרות שהועלו לערוץ נמנות הסדרות **לפת והרצל**, **מזוזות בטעמים**, ו**אהבות נכזבות**.

נכון לאפריל 2024, הסדרה מונה 3 פרקים ו-3 רצועות מוזיקה.

הסדרה גרפה, נכון לאפריל 2024 למעלה מ-9 מיליון צפיות קולקטיביות בכל הפלטפורמות ונחשבת על-ידי רבים לחלק בלתי נפרד מתרבות הממים הישראלית.

היסטוריה
--------

הפרק הראשון בסדרה - הפיילוט - פורסם ב־26 באפריל 2018 וזכה להצלחה רבה כשגרף למעלה ממיליון צפיות בתוך פחות מחודשיים. בתוך כמה ימים מיציאת הפרק הראשון הערוץ דין ודברים ראה גדילה משמעותית המתבטאת באלפי רשומים חדשים.

כחמישה חודשים לאחר מכן פורסם בערוץ קליפ מוזיקה חדש בשם "יאנג חיים - ילד טוב" המבוסס על הדמויות והעלילה של הסדרה.

הפרק השני יצא ב-6 בדצמבר 2018 וזכה גם הוא להצלחה רבה בקרב הקהל הישראלי. הפרק נקרא "מבצר כריות" והוא ארוך יותר מקודמו.

ב-7 באפריל 2019 פרסם ערוץ סקירת הקולנוע הפופולרי "שובר מסך" סרטון ביוטיוב העוסק בפרקים הראשון והשני של הסדרה. בסרטון הוא בין השאר משבח את הסדרה ואפילו קורא לה "ריק ומורטי הישראלי". מאוחר יותר הערוץ פרסם סרטון על הפרק השלישי בסדרה בו הוא מנתח את הפרק ומציע תאוריות על הפרק בפרט והסדרה בכלל.

הפרק השלישי פורסם ב-5 במרץ 2020 וזכה אמנם להצלחה אך פחותה משני קודמיו לסדרה. אורכו של הפרק השלישי כמעט כפול מזה של הפרק השני והוא עוסק בנושאים רגישים כמו פוסט-טראומה, קניבליזם ופרידה מאדם אהוב.

בסוף שנת 2020 הפרק השלישי לסדרה היה מדורג מקום שלישי ברשימת הסרטונים הטרנדיים ביותר בישראל שפורסמה על ידי יוטיוב.

ב-2 במאי 2021 פורסמה סצנה בצורת סקיצה מהפרק הרביעי.

דמויות
------

**חיים שווץ** - ראש משפחת שווץ והדמות הראשית. גבר בשנות ה־40 לחייו, בעל מבנה גוף שמן ובצקי. נוטה להיות ילדותי ואימפולסיבי, אך במהלך הסדרה ככל הנראה קיימים אצלו רגשות אהבה כלפי אשתו ובנו. סובל מדיסלקסיה. אוהב לשחק עם דרור במשחקים בהם הם מעמידים פנים שבני הבית הם דמויות שונות כמו מלכים, לורדים ומכשפות. החל מפרק 3, מתחיל להראות יחסי חיבה מיניים כלפי פישוטו.

**אורית שווץ** - אשתו של חיים, מנהלת בפועל את משק הבית. נוטה לחילוקי דעות עם חיים, בעיקר בנושא גידול הבן שלהם. היגיינית ובעלת בעיות רפואיות בעיניים, לפי חיים.

**דרור שווץ** - בן שבע (נכון לפרק 1), בנם של חיים ואורית. מתקשה בבית הספר ובחיים החברתיים כתוצאה מהצקות מחבריו לכיתה. מרבה לכעוס על אביו על ההתנהגות הלא הולמת שלו בתור אבא אך מנגד גם מעריץ אותו.

**סבתא** - אמא של אורית. משחקת את המכשפה הרעה במשחק של חיים ודרור בפרק 2.

**מיקי שווץ** - הכלב של משפחת שווץ. סובל מבעיה רפואית לא ידועה הגורמת לו להקיא לעיתים קרובות חומר סמיך ודביק.

**פישוטו שווץ** - מין בובת פלסטיק המשתתפת רבות במשחקים של חיים ודרור. בפרק 2 פישוטו גדל לגובה של כ-2.5 מטר ומגדל שרירים עוצמתיים כתוצאה מכישוף המוטל עליו בטעות על ידי מטה הקסמים של סבתא.

**סבא יעקב שווץ** - אביו של חיים, בעל גוף מעוות וכדורי כתוצאה מפרוצדורות. כנראה היה בצבא וכעת סובל מבעיות מנטליות קשות הגורמות לו לדבר אל הסובבים אותו באופן מטריד ולא מובן, בעיקר על המלחמות בהן הוא וחבריו לבריגדה נלחמו. סבא יעקב נסחט על ידי פישוטו בפרק 3.

עלילה
-----

#### פרק 1 - פיילוט

הפרק מתחיל בכך שחיים נכנס לחדרו של דרור ומאשים אותו על כך שכל הבית מצחין בגללו. דרור, שבדיוק עובד על שיעורי הבית שלו, מסביר שניצן גולדברג שפך עליו חומצה לקטית של צפרדע בשיעור מדעים, ולכן הוא מצחין.

חיים מתעקש לעזור לדרור בפתירת שיעורי הבית אך דרור מסרב. חיים בכל זאת מנסה לעזור אך נתקל במכשול כשהוא מבין שהוא אינו מצליח לקרוא את המילה "היפופוטם", כנראה בגלל הדיסלקסיה שהוא סובל ממנה. כמה שניות לאחר מכן חיים מציע לדרור סמי חשיש בצורת כדורים, ובדיוק באותו הרגע אורית נכנסת לחדר. היא מאשימה את חיים בכך שהוא לא מספיק שקול, ולכן חיים מחליט לארגן כנס של ההורים השקולים בשכונה כדי להוכיח שהוא אכן אבא שקול.

כתוצאה מהדיסלקסיה שלו, חיים מארגן בטעות פגישה לאבות שכולים במקום לאבות שקולים. האבות השכולים מגיעים לפגישה ומתחילים לספר על ילדיהם שנספו, אך כשהם מבינים שחלה טעות והפגישה היא בעצם להורים שקולים, ההורים מתעצבנים ויוצאים בכעס מהכנס.

**פרק 2 - מבצר כריות**

הפרק עוסק בעלילה של משחק דמיוני שמשחקים חיים ודרור בתוך מבצר העשוי מכריות, תוך שהם מעמידים פנים שהם נמצאים בארמון ומנהלים ממלכה. מחוץ לעלילת המשחק, סבתא ואורית מכינות במיה במטבח. חיים שולח את דרור "להרוג" את סבתא, בטענה שהיא מכשפה רעה ובגללה אין מספיק תבואה לעם.

דרור מתנגד בהתחלה אך לבסוף מסכים ללכת להרוג את סבתא. כשהיא גוססת, סבתא מגלה לדרור שחיים הוא זה שגונב את התבואה ושדרור צריך להקשיב ללבו. היא משתמשת במשפט "אביך רעב לכוח בעוד האזרחים רעבים ללחם". דרור לוקח את השרביט של סבתא וחוזר לארמון.

בארמון, דרור מתעמת עם אביו ודורש ממנו לטפל בסיטואצית החציר. חיים מנסה להתחמק אבל אז הוא שותה מכוס המיץ שלו ויורק את זה בטענה שהמיץ מורעל. דרור מנסה להסביר לו שהוא צריך להוסיף מים לתרכיז. אך חיים מתעקש שהמיץ מורעל ובצעד פתאומי מאשים את פישוטו, שנמצא גם הוא בטירה, בהרעלת המיץ. דרור מתנגד להאשמה אך חיים דורש מדרור להביא לו את השרביט, כנראה בשביל להעניש את פישוטו. מאבק מתפתח כשחיים ודרור מנסים כל אחד להשיג שליטה על השרביט, עד שהשרביט לבסוף עף הצידה לכיוון פישוטו. כתוצאה מכך,מהשרביט משתחרר כשף שגורם לפישוטו לגדול פי כמה ולהצמיח שרירים אימתניים. פישוטו ממהר לזרוק כדור על חיים ולאחר מכן ממשיך להרוס את הטירה. חיים, בעודו על ערש דוי, מודה שהוא זה שגנב את החציר ומבקש סליחה מדרור. רגע לאחר מכן המשחק נעצר כשסבתא מכריזה שהבמיה מוכנה, וכולם הולכים לאכול.

ראו גם
------

* הנפשה ישראלית

קישורים חיצוניים
----------------

* הערוץ דין ודברים, באתר יוטיוב
* הסרטון של שובר מסך על משפחת שווץ, באתר יוטיוב

הערות שוליים
------------

1. ↑  אלה הסרטונים והקליפים הנצפים ביותר בישראל בשנת 2020, באתר mako, ‏2020-12-01

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"משפחת שווץ (סדרת רשת)"**.